钦定古今图书集成/明伦汇编/官常典/第379卷 > 韦彪
## 钦定古今图书集成/明伦汇编/官常典/第379卷 > 韦彪

按《后汉书》本传：“彪字孟达，扶风平陵人也。高祖贤，宣
帝时为丞相。祖赏，哀帝时为大司马。彪孝行纯至，父
母卒，哀毁，三年不出庐寝。服竟，羸瘠，骨立异形，医疗
数年乃起。好学洽闻，雅称儒宗。建武末，举孝廉，除郎
中，以病免。复归教授。安贫乐道，恬于进趣。三辅诸儒
莫不慕仰之。显宗闻彪名，永平六年，召拜谒者，赐以”
车马衣服，三迁魏郡太守。肃宗即位，以病免。征为左
中郎将、长乐卫尉。数陈政术，每归宽厚。比上疏乞骸
骨，拜为奉车都尉，秩中二千石，赏赐恩宠，侔于亲戚。
建初七年，车驾西巡狩，以彪行太常从，数召入，问以
三辅旧事，礼仪风俗。彪因建言：“今西巡旧都，宜追录
高祖、中宗功臣，褒显先勋，纪其子孙。”帝纳之。行至长
安，乃制诏京兆尹、右扶风求萧何、霍光后。时光无苗
裔，唯封何末孙熊为酂侯，建初二年已封曹参后曹
湛为平阳侯，故不复及焉。乃厚赐彪钱珍羞食物，使归平陵上冢。还，拜大鸿胪。是时陈事者多言郡国贡
举率非功次，故守职益懈，而吏事寖疏，咎在州郡。有
诏下公卿朝臣议。彪上议曰：“伏惟明诏，忧劳百姓，垂
恩选举，务得其人。夫国以简贤为务，贤以孝行为首。
孔子曰：‘事亲孝，故忠可移于君’。是以求忠臣必于孝
子之门。夫人才行少能相兼，是以孟公绰优于赵、魏
老，不可以为滕、薛大夫。忠孝之人，持心近厚；锻炼之
吏，持心近薄。三代之所以直道而行者，在其所以磨
之故也。士宜以才行为先，不可纯以阀阅。然其要归，
在于选二千石。二千石贤，则贡举皆得其人。”帝深纳
之。彪以世承二帝更化之后，多以苛刻为能，又置官
选职，不必以才，因盛夏多寒，乃上疏谏曰：“臣闻政化
之本，必顺阴阳。伏见立夏以来，当暑而寒，殆以刑罚
刻急，郡国不奉时令之所致也。农人急于务，而苛吏
夺其时，赋发充常调，而贪吏割其财，此其巨患也。夫
欲急人所务，当先除其所患。天下枢要，在于《尚书》，尚
书之选，岂可不重？而间者多从郎官，超升此位，虽晓
习文法，长于应对，然察察小慧，类无大能。宜简尝历
州宰，素有名者，虽进退舒迟，时有不逮，然端心向公，
奉职周密。宜鉴啬夫捷急之对，深思绛侯木讷之功
也。”往时楚狱大起，故置令史，以助郎职，而类多小人，
好为奸利。今者务简，可皆停省。又谏议之职，应用公
直之士，通才謇正，有补益于朝者，今或从征试，辈为
大夫。又御史外迁，动据州郡，并宜清选其任，责以言
绩。其二千石视事虽久，而为吏民所便安者，宜增秩
重赏，勿妄“迁徙，惟留圣心。”书奏，帝纳之。元和三年春，
东巡狩，以彪行司徒事。从行还，以病乞身，帝遣小黄
门太医问病，赐以食物，彪遂称困笃。章和二年夏，使
谒者策诏曰：“彪以将相之裔，勤身饬行，出自州里，在
位历载，中被笃疾，连上求退。君年在耆艾，不可复以
加增，恐职事烦碎，重有损焉。其上《大鸿胪》印绶”，其遣
太子舍人诣中藏府，受赐钱二十万。永元元年卒。诏
尚书：“故大鸿胪韦彪，在位无愆，方欲录用，奄忽而卒，
其赐钱二十万，布百匹，谷三千斛。”彪清俭好施，禄赐
分与宗族，家无馀财，著书十二篇，号曰《韦卿子》。